钦定古今图书集成/明伦汇编/闺媛典/第004卷 > 《古今女史序》赵如源
## 钦定古今图书集成/明伦汇编/闺媛典/第004卷 > 《古今女史序》赵如源

传以四德，高妇行，次具妇言，则女红其后也。古者，璿
宫以才人诵箴记事，每供应对，则女学士其选矣。昔
司马光尝谓风化之原，本于男女，《易》以阴阳合德，为
中和之至。讵谓女史可偏废乎？譬之天道，如歉于飞
霜冷露，则四时元气不周；地道废弱水柔泉，则五行
运化有阙。是以孔子订《诗》，而《关睢》《麟趾》为王化伊始。
毋论《葛覃》樛木之什，即竹竿雄雉，在所必载，所以风
天下也。三代而下，女德之可风者不知凡几。独太姜
太妊太姒，聿启成周八百基业，嗣而椒阁兰房，桑坛
织室，奉日月之华者，曾不少替。至于慈令三迁，和丸
画荻，绳绳为母，世范安可泯然而不与史乘争烈乎？
大雀东征，𢭏素自悼，即陈思王且为避舍。若夫临兰
修竹，双鹤楼东，孰非机云潘左之俦哉？至于徐蕙进
疏之忠也，缇萦上书之孝也，甄氏题词之节也，李妙
缘，代罪之义也，曹大家，《女诫》之该也，长秋宫《让表》之
逊也，彤管熠耀，可殚述耶？窃怪夫班史氏之略于妇
行也。余不慧，每于灯窗萝薜之馀，课子世杰䌷绎百
家，渔猎稗官传载，辑“选古今名媛，自皇娥嫘祖以还，
下迨春秋战国汉魏六朝，暨唐宋，以及昭代，其间兰
仪玉度，宝跗芸编，琢玉镂金，剪霞裁雪，吐凤唾珠，辉
煌竹册，文章诗赋，掷地作金声者，共计二十卷，命之
女史。”盖与史乘共昭合德之义，俾天下后世晓然知
女学士犹胜须眉丈夫哉。其于风化之原，未必无少
补云。